**Zápisnica**

**zo zasadnutia Obecného zastupiteľstva**

**konaného dňa 16. novembra 2011**

Zasadnutie otvorila a prítomných privítala p. starostka.

1./ Mgr. Alica Fajmonová, prečítala zákonom stanovený sľub poslanca OZ ešte pred navrhnutím programu rokovania, aby sa jej neodoprelo právo hlasovať.

Mgr. Anna Fáberová sa dňa 31.10.2011 vzdala mandátu poslanca OZ z dôvodu, že dňom 1.11.2011 bol s ňou uzatvorený pracovný pomer na pozíciu terénneho sociálneho pracovníka.

Následne p. starostka navrhla program rokovania:

1./ Sľub poslanca OZ – Mgr. Alica Fajmonová

2./ Voľba návrhovej komisie, určenie zapisovateľky a overovateľov zápisnice

3./ Kontrola plnenia uznesenia č. 12/2011

4./ Prehľad hospodárenia za mesiace 1-9 / 2011

5./ Rôzne

6./ Diskusia

7./ Návrh UZNESENIA č. 13/2011

8./ Záver

Program rokovania bol zmenený a doplnený nasledovne:

1./ Sľub poslanca OZ – Mgr. Alica Fajmonová

2./ Voľba návrhovej komisie, určenie zapisovateľky a overovateľov zápisnice

3./ Kontrola plnenia uznesenia č. 12/2011

4./ Prehľad hospodárenia za mesiace 1-9 / 2011

5./ Zmena záväzného stanoviska k problematike „Modernizácia žel. trate“

6./ Rôzne

7./ Diskusia

8./ Návrh UZNESENIA č. 13/2011

9./ Záver

Poslanci OZ doplnený program ako aj členov komisie jednohlasne schválili.

2./ P. starostka určila:

\* overovateľov zápisnice: Ing. Dušan Haluška, p. Ľuboš Čajnák

\* návrhovú komisiu v zložení: Mgr.Alica Fajmonová, p.Lýdia Rúfusová, p.Vlastimil Podsedník

\* zapisovateľku: p. Janu Kočtúchovú

3./ p. starostka prečítala jednotlivé body uznesenia a informovala poslancov:

k bodu C3/ - bude potrebné navýšiť kúpnu cenu traktora

p. Podsedník – stretli sme sa s dodávateľom, traktor bude mať hodnotu od 10.000,- do 11.000,- €, presná výška kúpnej ceny bude známa, keď bude traktor hotový. Preto je potrebné, aby sa navýšila kúpna cena na výšku 11.000,- €.

Poslanci OZ schválili navýšenie kúpnej ceny traktora jednomyseľne.

K bodu C4/ - tento bod nie je úplne splnený, boli sme upozornení Slobodou zvierat, p. Sedliakovou, aby sme odchyt túlavých psov nedávali realizovať Dr. Belákovi, nakoľko je s ním vedený súdny spor. P. Sedliaková prisľúbila obci pomoc pri zabezpečení odchytu a sterilizácii zvierat.

4./ Poslancom OZ bol doručený Prehľad hospodárenia obce a SHJ za mesiace 1 – 9 / 2011 vopred na preštudovanie.

Na otázky a pripomienky poslancov OZ k prehľadu hospodárenia obce a SHJ odpovedala účtovníčka Ing. Ilavská.

p. Rúfusová – vyčerpali sa všetky prostriedky, ktoré boli určené na odvoz smetí, bude treba upraviť VZN

Ing. Lehotský – máme veľký nepomer príjmov a výdavkov za komunálny odpad, budú sa musieť navýšiť príjmy z odpadov – otvoriť VZN a upraviť poplatky za komunálny odpad, ako aj dane z nehnuteľností

Ing. Haluška – máme dosť vysoké výdavky na opravu krovinorezu

p. starostka – kosilo sa od apríla až doteraz

Poslanci OZ zobrali Prehľad hospodárenia obce a SHJ na vedomie.

5./ Dňa 11. novembra sa p. starostka zúčastnila na MsÚ Liptovský Hrádok stretnutia s primátorom mesta Mgr. Branislavom Trégerom a so zástupcami spoločnosti Reming consult. Požiadali nás o opätovné prehodnotenie Uznesenia č. 6/2011 zo dňa 12. mája 2011, ktorým OZ nesúhlasilo s realizáciou stavby „Modernizácia železničnej trate“ podľa predloženej dokumentácie.

Mesto LH sa zaviazalo zachovať miestnu komunikáciu popri Váhu s tým, že v jarných mesiacoch mesto pristúpi k oprave tejto cesty. Spoločnosť Reming consult ako ústupok prisľúbila na úrovni Pečivární s.r.o. prerušiť protihlukovú bariéru a vybudovať výjazd na miestnu komunikáciu pre vozidlá do 3,5t.

Poslanci OZ súhlasili so zmenou záväzného stanoviska – s realizáciou stavby „Modernizácia žel. trate“ podľa projektovej dokumentácie predloženej na stretnutí dňa 11.11.2011.

6./ V bode rôzne p. starostka informovala poslancov OZ:

- keďže sa Mgr. Fáberová vzdala mandátu poslanca OZ , je potrebné zvoliť predsedu sociálnej komisie pri OZ. Navrhujem p. Lýdiu Rúfusovú.

Poslanci OZ zvolili p. Lýdiu Rúfusovú za predsedníčku sociálnej komisie.

Za hlasovali: p. Ľuboš Čajnák, Ing. Dušan Haluška, p. Vlastimil Podsedník, p. Ladislav Hutka, Mgr. Alica Fajmonová

Zdržal sa: p. Lýdia Rúfusová

So sociálnou komisiou budú spolupracovať aj terénna sociálna pracovníčka Mgr. Fáberová a sl. Štrusová. Tel. kontakt na p. Fáberovú: 0911 974 741.

- minulý týždeň nás navštívili z Partnerstva sociálnej inklúzie – p. Hrušková a p. Stromková, ktoré nám ponúkli vypracovanie Komunitného plánu obce. Bude potrebné utvoriť nejakúpracovnú skupinu.

- Ing. Zdenka Richterová robí na obci audit za rok 2010, auditorskú správu budeme mať k dispozícii až na budúcom rokovaní 14.12.2011. Keďže SHJ dlhodobo neprodukuje žiadny zisk, auditorka odporučila obci zrušiť SHJ a všetky jej činnosti preniesť na obec. Túto záležitosť nechala p. starostka poslancom OZ na premyslenie s tým, že na programe to bude opätovne na budúcom OZ.

Ďalej auditorka upozornila na chýbajúce nájomné zmluvy medzi obcou a vlastníkmi pozemkov pod SKI centrom ZAPAČ.

Ing. Lehotský – spolu s p. starostkou dohodneme stretnutie s p. Pilárikom z SKV AGENCY, kvôli získaniu nájomných zmlúv, ktoré stále nemáme k dispozícii.

- Bola som oslovená p. Porubänovou z Liptovskej Kokavy, kde nás zástupcovia rodákov z našej obce požiadali o osadenie pamätnej tabule na rodný dom p. Jozefa Lenárta.Bude potrebné získať súhlas vlastníka nehnuteľnosti p. Charlesa Mouriera, ktorý sa t.č. v našej obci nezdržuje a príde až na jar.

- p. Vladimír Kočtúch, Liptovská Porúbka č. 22, sa sťažuje na obecnom úrade na umiestnenie autobusovej zastávky pri jeho dome z dôvodu, že sa tu vo večerných hodinách zdržuje hlavne rómska mládež. P. Kočtúch navrhuje dve riešenia – zbúranie autobusovej zastávky a novinového stánku alebo oplotenie zastávky a stánku.

Poslanci OZ zamietli obidve navrhované riešenia z dôvodu ich nerealizovateľnosti.

- Slovenská inšpekcia životného prostredia vykonala v našej obci kontrolu odpadového hospodárstva za obdobie rokov 2009-2011. Dňa 22.11. nás prídu zástupcovia SI ŽP oboznámiť s výsledkom kontroly a prinesú na podpis protokoly.

- Nakoľko PC, na ktorom je vedené účtovníctvo obce, je v zlom technickom stave, uskutočnili sme prieskum trhu a objednali nový PC pre účtovníčku + 2 LCD monitory.

- P. starostka sa poďakovala veliteľovi DHZ p. Ladislavovi Hutkovi a členom DHZ za to, že si našli čas a zhotovili prístrešok na naše požiarne vozidlo Tatra.

7./ V diskusii vystúpili:

p. Šoltésová – na moste a v parku za Váhom sa neustále večer zdržiava problémová mládež, nie je možné zvýšiť viditeľnosť v parku a taktiež zabezpečiť lepšie osvetlenie? Svetlá neosvetľujú dobre cestu, treba ich otočiť.

p. starostka – na opílenie stromov kvôli lepšej viditeľnosti budeme potrebovať súhlas vlastníkov pozemku , budeme to riešiť. Taktiež dohodneme stretnutie s riaditeľom PZ ohľadom hliadok.

p. Hutka – bude treba ocenenie Tatry

Ing. Ilavská – je viac vecí, ktoré treba ohodnotiť – Tatra, chata Fišiarka, senník

Ing. Lehotský – toto ohodnotenie môže urobiť komisia, ktorá bola určená pre oceňovanie majetku

p. Gorecká – chcem požiadať o umožnenie zľavy na odpady

Ing. Lehotský – momentálne nie je možné, aby nedoplatok bol odpustený. Pokiaľ OZ rozšíri okruh oslobodenia pre rok 2012, môže sa to riešiť v roku 2012. Tento rok musíte zaplatiť plnú výšku, resp. podpíšete dohodu o uznaní dlhu a splátkový kalendár, kde budete musieť dodržať termíny splátok.

Mgr. Fajmonová – komu patrí pozemok pred bytovkami pri ihrisku? Je tam tabuľa súkromný pozemok, ale celé leto nikto nekosil tento pozemok.

p. starostka – v budúcom roku zabezpečíme zjednanie nápravy, aby bol pozemok vykosený minimálne dvakrát.

Ing. Haluška – p. Fáberová bola aj v bytovej komisii, z toho dôvodu navrhujem za ňu náhradu Mgr. Fajmonovú.

Poslanci OZ schválili člena bytovej komisie Mgr. Alicu Fajmonovú.

Za hlasovali: Ing. Haluška, p. Čajnák, p. Podsedník, p. Rúfusová, p. Hutka

Zdržal sa: Mgr. Fajmonová

p. Rúfusová – ľudia sa pýtajú, či sa rušia spoje autobusov

p. starostka – na minulom OZ som informovala, že v našej obci autobusy zostávajú tak ako boli, iba dva spoje, ktoré chodili ráno o 7.00h sa zúžia na jeden spoj.

p. Rúfusová – chcela by som navrhnúť do sociálnej komisie za člena p. Otíliu Hrvolovú

Poslanci OZ schválili člena sociálnej komisie p. Otíliu Hrvolovú jednomyseľne.

p. Hutka – kedy bude vypracovaný ZP na dom vo Veľkom Lome?

p. starostka – s Ing. Surovčekovou sme sa stále nedohodli, je možné, že z dôvodu jej veľkej pracovnej zaneprázdnenosti budeme musieť kontaktovať iného znalca, ktorý by nám vypracoval znalecký posudok na tento dom

p. Čajnák – chcel by som, aby sa poslanci OZ vyjadrili k tomu, či by sa mohla prenajať nepotrebná miestnosť v byte v MŠ hudobnej skupine LEONA vo večerných hodinách

OZ schválilo hudobnej skupine LEONA výpožičku nevyužitej miestnosti v byte v MŠ.

Za hlasovali: Ing. Haluška, p. Hutka, Mgr. Fajmonová, p. Rúfusová, p. Podsedník

Zdržal sa: p. Čajnák

Podmienky výpožičky týchto priestorov budú bližšie špecifikované v zmluve o výpožičke.

8./ Predsedkyňa návrhovej komisie, Mgr. Alica Fajmonová, prečítala Návrh uznesenia č. 13/2011, ktorý poslanci jednomyseľne schválili.

Za uznesenie hlasovali: p. Ľuboš Čajnák, p. Lýdia Rúfusová, Ing. Dušan Haluška, p. Vlastimil Podsedník, Mgr. Alica Fajmonová, p. Ladislav Hutka

Proti uzneseniu hlasovali: 0

Zdržali sa hlasovania: 0

Neprítomný/í: Ing. Peter Pagáč, Ing. Milan Vlček, PaedDr. Janka Šúleková

Zasadnutie ukončila a poďakovala prítomným za účasť p. starostka.